A) Ordinatio praesentis Capituli generalis anni Domini 1565, die vicesima prima mensis maii, apud Cistercium celebrati. *Diffinitores* : de **Cistercio*, sedes vacat, de Caladia, s. th. pr., de Roseriis, de Pietate, de Marcilliaco, monasteriorum abbates ; loco domini de **Firmitate*, de Charitate, de Valle clara, s. th. pr., de Sancto Benedicto, de Alta sylva, de Leziniis, monasteriorum abbates ; loco domini de **Pontigniaco*, de Misericordia, de Villeryo, de Castellione, de Pontefrigido, monasteriorum abbates ; de **Claravalle*, s. th. pr., de Albaripa, de Loco crescenti, de Theoloco, monasteriorum abbates ; de **Morimundo*, s. th. pr., de Insula, s. th. pr., de Freistorph, de Vernevilleryo, de Bona aqua, monasteriorum abbates. *Confessores* : de Insula, s. th. pr., frater Anthonius de Caroliloco, s. th. pr., prior et subprior Cistercii. *Notarii abbates* : de Valle clara, s. th. pr., de Sancto Benedicto, monasteriorum abbates. *Receptores excusationum* : de Loco crescenti abbas, frater Girardus de Frigidomonte, s. th. pr. *Magistri caerimoniarum* : de Caladia, s. th. pr., de Roseriis, monasteriorum abbates ; prior et subprior Cistercii. *Auditores computationum* : de Caladia, s. th. pr., de Alta sylva, monasterium abbates, frater Anthonius de Caroliloco, s. th. pr., bursarius Cistercii. *Promotor causarum* : prior de Recluso. *Portarius diffinitorii* : frater Natalis Cossart, s. th. pr. *Notarii ad pedes* : frater Franciscus de Normanvilla, frater Nicolaus de Parisiis, religiosi Cistercii. B) Numerus abbatum : de Claravalle, s. th. pr., de Morimundo, s. th. pr., de Misericordia, de Charitate, de Caladia, s. th. pr., de Insula, s. th. pr., de Valle clara, s. th. pr., de Tribus regibus, de Roseriis, de Sancto Benedicto, de Pietate, de Marcilliaco, de Albaripa, de Alta sylva, de Liziniis, de Villeryo, de Castellione, de Pontefrigido, de Bullione, de Freistorph, de Vernevillerio, de Bona aqua, de Theoloco. — Numerus praedictorum viginti tres. ORATIONES 1.  Pro sanctissimo … etc. 2.  Praeterea pro serenissimo et invictissimo domino nostro, domino Maximiliano, Dei gratia imperatore semper augusto, … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. * * * 6.  Nos, Diffinitores Capituli generalis Cisterciensis Ordinis, notum facimus universis quod die 21 mensis maii Domini 1564, in eodem generali Capitulo apud Cistercium celebrato facta fuit quaedam diffinitio, cuius tenor sequitur et est talis : Cum totus Ordo noster … *etc. ut in anno* 1562, *n°* 6. 7.  Contributiones. — Nos, Diffinitores, etc. … et est talis : Domino abbati de Claravalle … *etc. ut in anno* 1560, *n°* 7, *mutatis tantum quae sequuntur* : de Caladia : 5 libr. turon., de Igniaco : 15, de Rigniaco : 8. DIFFINITIONES GENERALES 8.  Diffinitiones novissimo generali Capitulo anno Domini 1562, die 27a aprilis factas, praesens generale Capitulum approbat et confirmat, in plenaria, etc. 9.  Cum sacrae visitationis et reformationis cura ipsi monastico statui semper fuerit necessaria, et sit, his maxime turbulentis temporibus, praesens generale Capitulum statuit, diffinit et ordinat, quod Ordinis monasteria utriusque sexus visitabuntur per proprios abbates vel ipsius generalis Capituli commissarios ad id deputatos. Ad quod visitationis opus se accingent quam primum eis licebit, pro temporis opportunitate. Inter visitandum autem praecipua sit illorum cura, ut Ordinis abbatissae et earum moniales ad regularem clausuram compellantur, atque mulierum ingressus in virorum monasteria omnino prohibeatur. Et diligenter videbunt et inquirent, si aliquae factae sint bonorum immobilium venditiones seu alienationes in fraudem et damnum ipsorum monasteriorum. Videbunt pariter aedificia in ipsis monasteriis dirupta et dissipata per sectarioros hos tumultus vel aliam quamvis occasionem, et ea reparari per monasteriorum abbates, vel etiam commendatores, ordinabunt et compellent, invocato si opus sit brachii saecularis auxilio et favore. Atque super his omnibus verbales processus ad proximum generale Capitulum referant, in plenaria, etc. 10.  Cum fides, sine qua, auctore apostolo, impossibile est placere Deo, tam varie nostro saeculo agitetur, non sine magno animarum periculo et detrimento debitae administrationis, quae statum non modo religionis christianae sed etiam monasticae concernit, praesens generale Capitulum cupiens obviare malis innumeris inde imminentibus tam in capitibus quam in membris nostri Ordinis, diffinit, statuit et ordinat, quod quando proximum praesens generale Capitulum fuerit promulgatum, omnes et singuli eiusdem Ordinis abbates, vel in commendatis monasteriis legitime instituti priores, facient professionem fidei christianae per idem Capitulum praescriptam, coram suo toto conventu, et postmodum inducent, et si opus fuerit, compellant unumquemque suorum monachorum, seu alias in spiritualibus subditorum eamdem professionem facere coram se et suo conventu. 11.  Cum proprietatis vitium sit statui monastico maxime contrarium et perniciosum, praesens generale Capitulum prohibet ne in posterum monachus aliquis separatim et seorsum accipiat pro victu et vestitu, sed omnibus dentur necessaria in essentia. Ipsi fratres omnes in commune vivant, prioribus monasteriorum commendatorum sub poena excommunicationis et depositionis iniungendo, ut salutarem hanc ordinationem in monasteriis quibus praesunt, observari faciant. Quod ut commodius fiat, accedente patris abbatis auctoritate, deputetur in eisdem monasteriis commendatis unus quispiam fidelis religiosus presbyter, qui sit conventus bursarius, apud quem omnes pecuniae quae per omnem et singularem personam eiusdem conventus pro victu et vestitu ac aliis necessitatibus undequaque proveniant, deponantur. 12.  Sit in eisdem monasteriis communis archa, quae tribus diversis clavibus priore et selectis senioribus custodiendis, claudatur. In qua deponentur omnes praedictae pecuniae, ex quibus idem bursarius ceteris fratribus victum, vestitum et alia necessaria iuxta Ordinis formam et patris abbatis ordinationem ministrabit, redditurus rationem tempore ab eodem patre abbate vel priore praefigendo, senioribus vel etiam toto ipso conventu praesentibus. Omnino autem prohibet idem generale Capitulum, ne si quid supersit in fine anni, particulariter singulis distribuatur, sed extraordinariis fratrum necessitatibus in eadem archa conservetur, nec propterea minorem sequenti anno proventum recipiunt, in plenaria, etc. 13.  Cum dicat apostolus haereticum hominem post unam et secundam correptionem devitandum, scimus quia subversus est, doceatque talem deligendum ecclesiasticum pastorem, qui suae domui praesit, omnino faciendum non est, ut qui monasteriis Ordinis nostri praesunt, in illis residere vel frequenter esse permittant eos qui fidei catholicae contradicunt et sanctae romanae Ecclesiae non obediunt, praesens generale Capitulum inhibet omnibus et singulis abbatibus et abbatissis, prioribus et priorissis, et quibuscumque monasteriorum nostrorum regimini praesidentibus, ne quascumque personas haereticas aut de haeresi suspectas recipiant, et in suis monasteriis residere vel frequentes esse faciant. Regularibus vero abbatibus et abbatissis nullum, ut praefertur, suspectum liceat in domestica familia sub excommunicationis sententia retinere. Quam poenam si contempserint, contra transgressores usque ad suspensionem ab abbatiali administratione procedatur, in plenaria, etc. 14.  Cum teste sacra Scriptura, difficile sit tangere picem et non inquinari ab ea, praesens generale Capitulum omnibus et singulis ipsius Ordinis personis utriusque sexus prohibet et interdicit, ne adeant aut ullatenus intersit concionibus et aliis congregationibus haereticorum, aut etiam libros suspectos et haereticorum labe infectos habeant, vel psalmos qui vocant Davidicos in linguam vernaculam versos canant, quocumque loco vel tempore, sub poena carceris in quem illico mittantur ubi primum apprehensi fuerint, et in eo observabuntur puniendi secundum poenas superioris ordinationis, in plenaria, etc. 15.  Ne detur occasio insatiabilibus et ambitiosis mittendi falcem in messem alienam, praesens generale Capitulum diffinit et ordinat fieri et expediri commissiones et sindicatus pro singulis provinciis in quibus sunt monasteria nostri Ordinis pro personis ab hoc Capitulo nominatis, ad tuendas scilicet et defendendas libertates ipsius Ordinis, et maxime ad impediendum ne monasteria nostra alia quam a personis Ordinis auctoritate visitentur, vel a persona quae non sit ipsius professa, et ne ipsius Ordinis utriusque sexus personae alia quam Ordinis auctoritate corrigantur, in plenaria, etc. 16.  Cum secundum apostolum arma militiae nostrae non sint carnalia sed spiritualia, et auctore Ambrosio arma monachorum sint orationes et lacrimae, nec liceat nobis uti vi armorum et gladiorum ad formam et modum dominorum temporalium, praesens generale Capitulum prohibet omnibus et singulis monachis nostri Ordinis, ne penes se retineant aliqua arma bellica aut quoslibet gladios contra sui superioris inhibitionem, nostri Ordinis institutionem et statum, in plenaria, etc. 17.  Praesens generale Capitulum non sine magno dolore quaedam bona toti nostro Ordini Cisterciensi communia alienari ab ipso Ordine per venditionem, permutationem, aut alio quovis modo contra constitutiones apostolicas, statuta et diffinitiones ipsius Ordinis. Igitur est quod idem generale Capitulum sibi soli reservat potestatem et auctoritatem dandi commissionem informandi super commodo vel incommodo venditionis, alienationis et permutationis bonorum communium praesenti collegiorum totius Ordinis, et quorumcumque bonorum et reddituum ad illum pertinentium, ne de cetero ullo modo alienentur ; commissiones vero in contrarium concessas vel concedendas a quocumque Ordinis superiore cassat, irritat et annullat in plenaria, etc. 18.  Cum praesens generale Capitulum, per relationem commissariorum praecedentis Capituli deputatorum pro visitatione et reformatione monasteriorum nostri Ordinis, intellexit in plerisque monasteriis nullos esse viros doctos, imo vero paucos esse qui recte noverint disciplinam monasticam Ordinis nostri et antiquam consuetudinis observantiam regularem ; idcirco idem Capitulum statuit, diffinit et ordinat, quod commissarii eiusdem Capituli et alii patres visitatores deligent aliquos monachos ex monasteriis male ordinatis, eosdemque mittent ad monasterium in quo hactenus viguit et de praesenti viget observantia, ad disciplinam monasticam discendam, ritusque Ordinis, atque illius loco mittetur vicissim alius ex eodem monasterio bene ordinato, qui ceteros docebit regularem observantiam et antiquos Ordinis ritus, in plenaria, etc. 19.  Cum per constitutiones apostolicas et plurium Capitulorum generalium diffinitiones cautum sit, ne fratres conversi dicti Ordinis Cisterciensis ad ordinem monachorum assumantur, eis vero praecipiatur ut in suo statu cum ea quae eos decet humilitate perpetuo vivant, praesens generale Capitulum praedictis constitutionibus et diffinitionibus inhaerendo diffinit et ordinat, ne dicti fratres conversi ad professionem monachalem aut sacros ordines in aliquo praefati Ordinis monasterio admittantur, prohibet praeterea ne ipsi alio habitu quam in ordine conventus consueto utantur, in plenaria, etc. 20.  Cum per constitutiones apostolicas, maxime vero per decretum sacri Tridentini Concilii, institutio prioris in monasteriis commendatis ad Capitulum generale vel ipsius commissarios et patres abbates pertineat, praesens generale Capitulum prohibet sub poenis et censuris eiusdem Ordinis omnibus et singulis conventibus ipsius Ordinis, ne de cetero recipiant aliquem in priorem, nisi quem cognoverint ab ipso generali Capitulo vel ipsius commissariis et patribus abbatibus institutum atque ordinatum. Idem inhibet praefatorum monasteriorum monachis sub eadem poena aliquem recipere ad novitiatum aut novitios ad professionem, nisi de consensu prioris et seniorum, patris abbatis auctoritate semper salva, in plenaria, etc. 21.  Cum pluribus apostolicis constitutionibus et Capituli generalis diffinitionibus cautum sit, ne commendatarii aliquam iurisdictionem exerceant in monachos monasteriorum sibi commendatorum, neve monachi dictorum monasteriorum regularem obedientiam promittant, exhibeant, aut reddant dictis commendatariis, et nihilominus hodie plures sint commendatarii, qui praedictam obedientiam a monachis monasteriorum sibi commendatorum velint vi et minis extorquere, praesens generale Capitulum probihet [prohibet] sub poenis et censuris Ordinis omnibus et singulis prioribus, priorissis, monachis et monialibus eiusdem Ordinis, ne dictam regularem obedientiam dictis commendatariis promittant, exhibeant aut reddant, in plenaria, etc. 22.  Conquestus est Ordinis promotor, quod hi qui praesunt regimini monasteriorum commendatorum, priores et aliqui ipsorum conventus, sub praetextu commendae recusant recipere aliorum monasteriorum monachos, qui ad ipsos, ut melius corrigantur vel emendentur, a patribus visitatoribus mittuntur, iuxta Ordinis constitutiones. Propterea praesens generale Capitulum statuit et ordinat praefatos commendatorum monasteriorum praesides et conventus teneri ad eosdem monachos qui ad se, ut praefertur, transmittuntur, recipiendos, vultque eos per omnes iuris et iustitiae vias ad id compelli a suis patribus visitatoribus, in plenaria, etc. 23.  Praesens generale Capitulum hortatur et monet in visceribus sanctae charitatis Ordinis abbates, ut quantum negotia et huius temporis calamitates permittunt, in suis monasteriis resideant, atque in iisdem sibi commissas animas verbo et exemplo pascere satagant, habeantque presbyteros et doctos regulares vel saeculares praeceptores, qui suos in humanioribus litteris instituant, in plenaria, etc. 24.  Cum per horum temporum calamitatem multi libri monasteriorum Ordinis deperditi fuerunt, adeo ut officium divinum vel omittatur vel non sine magna difficultate persolvi possit, praesens generale Capitulum ordinat et praecipit prioribus, visitatoribus et commissariis, ut iniungant abbatibus et commendatariis atque abbatissis ipsius Ordinis, quatinus intra tres menses ab ipsa iniunctione numerandos provideant suis monasteriis de omnibus libris ad divinum officium peragendum necessariis. Negligentes autem compellant per omnes iuris et iustitiae vias, in plenaria, etc. 25.  Praesens generale Capitulum sufficienter instructum et certificatum de abusibus hactenus commissis per procuratores, receptores seu administratores proventuum et bonorum ipsius Ordinis Cisterciensis monasteriorum, maxime in contractibus et locationibus per eosdem fratres de bonis et proventibus eorumdem monasteriorum, prohibet huiusmodi receptoribus, procuratoribus et administratoribus, ne in posterum contractus seu locationes aliquae de dictis bonis et pertinentibus etiam ad annum facere praesumant, absque consensu prioris et trium seniorum in monasteriis commendatis. In his vero monasteriis quibus praeest abbas regularis, sine consensu ipsius abbatis vel eorum quos ad hoc ipse abbas deputaverit. Quod si per dictos procuratores, receptores seu administratores aliter attentatum fuerit, idem Capitulum omnes contractus et locationes sic factas cassat, irritat et annullat, in plenaria, etc. 26.  Cum multis praecedentium Capitulorum diffinitionibus cautum sit, ne priores monasteriorum nostri Ordinis attentent novitios ad professionem recipere, ipsisque benedictionis beneficium impertiri, cum hoc sit concessum a iure soli abbati, praesens generale Capitulum omnibus et singulis prioribus dicti Ordinis sub poena privationis prohibet, ne novitios aut suorum aut aliorum monasteriorum ad professionem recipere eosque benedicere praesumant, in plenaria, etc. 27.  Cum per constitutiones apostolicas et Capituli generalis diffinitiones iurisdictio omnis monasteriorum et eorumdem regularium personarum a monasteriis commendatis dependentium spectet ad patrem abbatem, et superiorem immediatum monasteriorum sic commendatorum, et nihilominus enim reperiuntur plures monasteriorum commendatorum priores, praesertim in regione Pedemontana et marchionatibus Saluciarum et Montis ferrati, qui iurisdictionem ordinariam attentant exercere in monasteriis tam virorum quam mulierum a suis monasteriis immediate dependentibus contra praedictas apostolicas constitutiones et generalis Capituli diffinitiones, et in praeiudicium ipsorum abbatum et commissariorum et totius iurisdictionis nostri Ordinis, praesens generale Capitulum ad instantiam procuratoris generalis nostri prohibet omnibus et singulis prioribus monasteriorum commendatorum, sub poenis et censuris Ordinis, et etiam sub poena privationis, ne de cetero attentent iurisdictionem ullam exercere in personas regulares utriusque sexus monasteriorum a suis monasteriis dependentium, in plenaria, etc. 28.  Quandoquidem iubet apostolus in Ecclesia Dei omnia honeste et secundum ordinem fieri, atque nullus fere est ecclesiasticus ordo, qui in legendis canonicis horis et divinis officiis persolvendis pretiosiori aliquo habitu divinis rebus consecrato agendis non indicatur, prohibet praesens generale Capitulum, ne quis religiorosum [religiosorum] chorum ingrediatur persoluturus pensum seu officium divinum nisi cuculla indutus, idque sub poena levis culpae et regularis disciplinae, nullo autem tempore aut loco sint sine capucio supposito, aut alio quam regulari habitu utantur, in plenaria, etc. 29.  Si haeretica pravitate seducti monachi vel moniales a monasterio illicentiati discesserunt, et postmodum emendationem promittentes recipi petierunt, antequam illis respondeatur, superiori prioris visitatori ipsorum petitio significetur, ut diligenter inquiret si vere sint poenitentes, et qualis fuerit ipsorum conversatio extra monasterium, ut inde colligat an sine gregis periculo et status monasterii scandalo recipi possint vel tamen iuste per modum provisionis super ipsorum receptione statuet, donec Capituli generalis intercesserit auctoritas, in plenaria, etc. 30.  Quoniam per haereticorum tumultus multi monachi et moniales a suis fugerunt, et nonnunquam ut monasticae professionis statum occultarent, regularem habitum reliquerunt, vel etiam in catholicis militibus conscripti arma sumpserunt, praesens generale Capitulum volens meticulosis conscientiis subvenire, et tam monachos quam moniales a poenis et censuris atque irregularitate quam propterea incurrerunt vel incurrisse possunt suspicari, absolvit et absolutos declarat. Quod tamen de his intelligit, qui ante hanc absolutionem habitum suae professionis resumpserunt, et in fidei catholicae confessione cum sancta Sede Apostolica communicant. Si vero deinceps monachi vel moniales ipsius Ordinis per saeculum vagantes, vel saeculari habitu utentes inveniantur, curent ipsorum abbates vel priores, aut ipsis negligentibus Ordinis visitatores et generalis procurator, eos monasteriorum in quibus professi sunt expensis apprehendere, et in eodem monasterio vel in alio, si videbitur magis expediens, transmittere, ac iuxta Ordinis formam pro delicti gravitate punire, invocato si opus fuerit brachii saecularis auxilio et favore, in plenaria, etc. 31.  Praesens generale Capitulum diffinitionem factam anno Domini 1562 in eodem generali Capitulo apud Cistercium celebrato, cuius tenor sequitur et est talis : Tot tantisque Summorum Pontificum … *etc. ut in anno* 1562, *n°* 12, confirmat, et quanto opus est renovat, iniungens patribus abbatibus ac Ordinis commissariis ut eam significari faciant sibi subditis abbatissis, et absque dissimulatione procedant per suspensionem ab abbatiali administratione et dignitate contra praefatas abbatissas, quemadmodum in eadem diffinitione habetur, in plenaria, etc. 32.  Praesens generale Capitulum diffinit, statuit et ordinat, quod si ab aliquo eiusdem Capituli commissariorum fuerit provocatum seu appellatum, duo ex quinque commissariis generalibus eiusdem Capituli de appellatione sic interposita iudicabunt, in plenaria, etc. 33.  Abbates qui partibus Brabantiae, Flandriae, Hollandiae et ceteris adiacentibus provinciis et dominiis ad regem catholicum pertinentibus erunt commissarii super alia utriusque sexus monasteria dicti Cisterciensis Ordinis earumdem provinciarum eadem fungantur potestate, quae in illorum commissionibus continetur, nisi per eos ad quos spectat fiat specialis renuntiatio, in plenaria, etc. [DIFFINITIONES] SPECIALES 34.  Anno Domini 1565, die 22 mensis maii comparuit personaliter coram nobis Diffinitoribus Capituli generalis apud Cistercium celebrati frater Iohannes de Belna, prior monasterii dicti Cistercii, cui praesens generale Capitulum dixit et illum admonuit magnis cum precibus, ut cum summa vigilia invigilaret gregi Cisterciensi sibi commisso, provideretque cum dicta sibi a Domino summa prudentia et sagacitate, ut cum potestate ab Ordine sibi concessa ut recte et ordinate omnia fierent in spiritualibus et temporalibus praedictae domus Cistercii ; praecepitque idem generale Capitulum omnibus religiosis presbyteris, officiariis, ceterisque aliis omnibus et singulis personis dicti Cistercii, ut praefato priori humiliter in omnibus pareant et obediant, et quae sint sui status et officii diligenter exerceant, perseverentque unanimes in oratione ad Deum clamantes pro conservatione suae domus totiusque Cisterciensis Ordinis, velitque Deus providere eos de optimo pastore et capite totius praedicti Ordinis. 35.  Visa supplicatione praesentata Capitulo generali nomine abbatissae et monialium monasterii Sancti Antonii de Droverio, in dioecesi Saluciarum, dicti Cisterciensis Ordinis, qua exponebant dictae abbatissa et moniales prioratum Sancti Martini super finibus… membrum dicti monasterii praecipuum cum summo detrimento ab eodem fuisse separatum, idque per priorem monasterii Stafardae vicarium Rmi abbatis Cistercii sub praetextu commentitiae et falsae cuiusdam resignationis, quam dictus prior Stafardae Bernardinus Varra per dolum et fraudem extorsit a domina Alexia nuper abbatissa dicti monasterii Sancti Antonii. Visis etiam litteris et instrumento authenticis, quibus eidem generali Capitulo constitit dictum prioratum S. Martini ante dictam resignationem semper fuisse membrum a dicto S. Antonii monasterio dependens, ad quem quantum ius tam divinum quam humanum esse ut beneficia monialibus affectata et a monasteriis monialium dependentia possidebantur a monachis. Hinc est quod praesens generale Capitulum dictam resignationem per dictam dominam Alexiam fratri Bernardino Varrae factam ac litteras et provisiones a Rmo patre Cistercii abbate desuper confectas cassat et annullat ac nullius roboris esse declarat. Ordinat insuper dictum Capitulum generale, quod dictus prioratus S. Martini unietur et incorporabitur perpetuo mansae dictae abbatissae et monialium dicti monasterii S. Antonii pro ampliore earumdem sustentatione et aedificiorum dicti monasterii reparatione, prohibetque abbatissae et conventui dicti monasterii S. Antonii tum praesentibus quam futuris sub poenis et censuris Ordinis, ne dictum prioratum seu membrum a dicta mansa separent, aut personae cuicumque conferant, in plenaria, etc. 36.  Visa supplicatione praesentata Capitulo generali nomine priorissae et monialium monasterii seu prioratus de Bonoloco Cisterciensis Ordinis, qua dicta priorissa et moniales exponebant, piae memoriae Rmum patrem dominum Ludovicum de Bessey, dicti Cistercii abbatem inter visitandum dictum monasterium seu prioratum, quasdam ordinationes fecisse et edidisse super vestitu dictarum monialium et … inseruntur, in dicto prioratu construendo et de necessariis accommodando. Visa etiam requisitione dictarum priorissae et monialium super confirmatione dictarum ordinationum ; visis denique litteris dicti Rmi patris super dictis ordinationibus confectis, anno Domini 1564, die 14 iunii, praesens generale Capitulum dictas litteras et omnes et singulares ordinationes in eisdem contentas ratificat, confirmat et approbat, ita tamen quod habetur in eisdem litteris, quod celleraria distribuet singulis annis singulis monialibus tria scuta auri in anno pro earumdem vestitu, intelligit quod, non pecuniae, sed res necessariae singulis monialibus distribuentur, in plenaria, etc. 37.  Capitulum generale ratificat et approbat concordatum initum nomine Capituli generalis inter bonae memoriae Rmum D. Ludovicum de Bessey Cistercii abbatem, et fratrem Nicolaum Boucherat, priorem de Recluso et procuratorem generalem Cisterciensis Ordinis ex una, et Rdos D. Dionysium de Larcheronibus pro tunc priorem S. Anastasii ad Tres fontes et Gregorium de Hasquasalibus, priorem pro tunc, abbatem Sanctae Crucis in Ierusalem de Urbe, procuratores congregationum Tusciae et Lombardiae Ordinis Cisterciensis in Italia, respective nomine dictarum congregationum ex altera partibus, gratumque et ratum habet, homologationem dicti concordati in Curia romana habitam de consensu dictarum partium. 38.  Cum indecens sit et contra status nostraeque religionis formam, ut personae regulares nostri Ordinis, maxime vero moniales divagentur, praesens generale Capitulum sufficienter informatum, quod soror Taparella monasterii de Pogliola, dicti nostri ordinis monialis iam a multis diebus dictum monasterium sit egressa, monita nihilominus ab abbatissa dicti monasterii, ut ad dictum monasterium reverteretur, et nihilominus contra propriae abbatissae monita extra dictum monasterium per spatium multorum mensium manserit. Ideo Capitulum generale commissario dicti Capituli generalis in regione Pedemontana, aut cuilibet presbytero Ordinis dat in mandatis, quatinus dictam Taparellam moneat, ut infra quindecim dierum spatium post praesentium notificationem ad praedictum monasterium de Pogliola revertatur, ibidemque sub obedientia abbatissae et Ordinis disciplina vivat, alioquin dictus commissarius declaret illam excommunicatam. 39.  Cum per constitutiones apostolicas et decretum Concilii Tridentini praeceptum sit patribus visitatoribus Ordinum caput et generale, Capitulumque generale singulis annis habentium et monasteria suorum Ordinum respective visitent, atque per praesens generale Capitulum sint deputati commissarii, qui omnia Ordinis dicti Cistercii monasteria habeant visitare, et maxime cum monasterium de Pogliola dicti ordinis nuper constitutum fuerit a piae memoriae Rmo generali dicti Ordinis novissime defuncto, idcirco praesens generale Capitulum inhibet, prohibet abbatissae et monialibus monasterii de Pogliola sub poenis et censuris Ordinis, ne ullum alium visitatorem aut reformatorem habeant recipere cuiuscumque status et conditionis existat, nisi qui fuerit missus a Capitulo generali aut a patribus visitatoribus dicti Ordinis. 40.  Visa supplicatione Capitulo generali praesentata nomine Rorum patrum congregationum Tusciae et Lombardiae Ordinis Cisterciensis in Italia, qua dicti Rdi patres exponebant dicto Capitulo, conventus dictarum congregationum multum gravari annuis contributionibus dictis conventibus olim per dictum Capitulum impositis, et eo maxime quod olim dictae contributiones fuerunt impositae, habita ratione annui proventus dictorum monasteriorum. Cum autem omnia fere monasteria dictarum congregationum postmodum fuerint commendata, et praeterea in eisdem fuerit mansa monachorum separata, sitque assignata tam pauca monachis portio, ut vix sufficiat pro victu et vestitu eorumdem, ac reparationibus aedificiorum aliisque oneribus per dictos conventus supportandis, supplicabant dicti Rdi patres, antiquam taxam contributionum olim dictis monasteriis impositam diminui sive ad minorem taxam reduci. Volens itaque Capitulum generale gratiis ac favoribus quibus potest dictas congregationes et earumdem personas prosequi, et habita ratione proventuum mansae monachorum dictarum congregationum assignatarum, declarat et ordinat, quod praedicti conventus in futuris non tenebuntur solvere contributiones nisi secundum taxam inferius praescriptam in his praesentibus insertam. — In Tuscia : de Morimundo Mediolanensi maioris scuta 9 ; de S. Bartholomeo Ferrariensi 9 ; de S. Silvestro Nonantola 9 ; de S. Maria ab Angelo de Faventia 4 ; de Septimo Florentinae dioecesis 11 ; de Bono solatio 5 ; de Cistello 4 ; de S. Anastasio ad Tres fontes 9. — In Lombardia : monasterium S. Petri Papiae scuta 2 ; Glacenallis 12 ; Sancti Ambrosii 3 ; Cerretti 10 ; Colombae 13 ; Cavae 3 ; Sancti Martini 8 ; Sancti Thomae 3 ; Aqua frigida 3. 41.  Praesens generale Capitulum permittit abbati de Populeto, si cum seniorum eiusdem monasterii consilio expediens esse videbit, facere parva cubicula in dormitorio monasterii de Populeto, in quibus fratres iaceant, licet hactenus nulla fuerint sed tantum cubicula, ita tamen ut praefata cubicula secundum Ordinis formam disponantur, atque in omnibus Ordinis disciplina servetur. 42.  Visa supplicatione abbatis et conventus de Populeto, qua quidem exponebant, quod nonnulli ex fratribus dicti monasterii consueverant manere apud … atque ex eo loco, vacatione ipsius monasterii contingente, ad electionem futuri abbatis vocari, et per aliquot dies expectari non sine magno eiusdem Ordinis periculo, quod per electionis dilationem ambitiosorum cupiditati exponitur ; humiliter petentes opportunum remedium. Praesens generale Capitulum committit Rdis abbati de Claravalle et abbati de Sanctis Crucibus, ac eorum cuilibet in solidum, ad inquirendum de commoditate vel incommoditate expectandi praefatos fratres apud … commorantes, ac de ipsorum locorum distantia et aliis in huiusmodi observandis, ut visa informatione super his facta proximum futurum generale Capitulum opportunum providere possit. 43.  Visa supplicatione prioris et conventus monasterii de Casa nova in marchionatu Saluciarum, dicti Cisterciensis Ordinis, Capitulo generali praesentata, qua exponebant dicto Capitulo, se ab usu consueto nemorum tam pro reparationibus aedificiorum dicti monasterii, quam pro igne necessario in dicto monasterio conficiendo, per commendatarium dicti monasterii prohiberi, requirentes dicti prior et conventus, ut Capitulum generale haberet super hac re aliquam eisdem permissionem facere. Itaque Capitulum generale ordinat ut dicti prior et conventus utantur nemoribus et silvis dicti monasterii sicut hactenus uti consueverunt. 44.  Cum per regulam S. P. N. Benedicti in monasteriis Cisterciensis Ordinis prior non debeat eligi, sed eius institutio sit penes regularem abbatem, in monasteriis vero commendatis penes patrem superiorem, Capitulum generale sufficienter instructum et certificatum de electione facta de persona fratris Andreae ab Ecclesia in priorem monasterii Stafardae per monachos dicti monasterii, idque contra tam S. P. N. regulam quam plures constitutiones apostolicas, diffinitum est quod, idem generale Capitulum praedictam electionem sic factam cassat, irritat et annullat, datque priori de Rudaviona eiusdem Capituli commissario in mandatis, quatinus praesentes in capitulo dicti monasterii Stafardae, monachis ibidem capitulariter congregatis, notificet, eisdem sub poenis et censuris Ordinis nostri Capituli generalis prohibentes, ne in futurum, adveniente vacatione officii prioratus, ad electionem novi prioris procedant, sed ad commissarium seu vicarium aut generale Capitulum recurrant. 45.  Praesens generale Capitulum sufficienter informatum et certicatum [certificatum] de experientia, discretione, religionis zelo scientia atque in rebus agendis prudentia religiosi viri fratris Andreae ab Ecclesia, presbyteri et monachi monasterii de Stafarda Cisterciensis Ordinis, dat eidem Andreae auctoritatem et potestatem exercendi officium prioris, ipsumque instituit in priorem praedicti monasterii de Stafarda, ordinatque generale Capitulum ut praedictus Andreas utatur omnibus iuribus, privilegiis, emolumentis aut honoribus et potestatibus, quibus antea uti consueverunt priores dicti monasterii de Stafarda, tam in spiritualibus quam temporalibus, et super omnes et quascumque personas tam regulares quam saeculares dicti monasterii, praecipitque omnibus monachis et regularibus personis ceterisque omnibus, qui de iure vel consuetudine subsunt priori praefati monasterii de Stafarda, et ipsi dicto Andreae tamquam suo priori in omnibus obediant et pareant sub poenis et censuris Ordinis. 46.  Praesens generale Capitulum permittit Rdo abbati de Claravalle, quatinus faciat studiolum in ea domo, quae pertinet ad monasterium Claraevallis sita in collegio Bernarditarum apud Lutetiam, prout continetur in supplicatione praesentata ab eodem Rdo patre in eodem Capitulo generali. ELECTIONUM SEU PROVISIONUM CONFIRMATIONES 47.  Praesens generale Capitulum viso decreto electionis factae de persona fratris Iohannis Guymera, religiosi expresse professi monasterii B. M. de Populeto, Ordinis Cisterciensis, in dioecesi Terraconensi, eamdem electionem gratam habet atque approbat. 48.  Generale Capitulum laudat, approbat et confirmat electionem et promotionem de persona venerabilis domini Guillelmi de Mandre per unanimum consensum omnium religiosorum monasterii de Theoloco, ratificatque omnes praecedentes confirmationes factas in favorem praedictae electionis. 49.  Praesens generale Capitulum laudat plurimum et approbat quod R. abbas monasterii de Albaripa, Cisterciensis Ordinis, in Lingonensi dioecesi, relicta commendatarii veste nostri Ordinis et monachatus assumpsit habitum, ex intima et bona animi ductus devotione ad ipsum nostrum Ordinem. Ideoque ipsum Capitulum, omnes Ordinis patres repraesentans, ratam habet promotionem praefati Rdi abbatis in dignitatem abbatialem et pastoralem curam dicti monasterii de Albaripa approbatque, et in quantum potest confirmat omnes litteras, expeditiones, diplomata concessa eidem Rdo abbati pro eiusdem promotione in abbatem praenominati monasterii de Albaripa, hortaturque eum, ut quamprimum fieri poterit, munus benedictionis et consecrationis in abbatem a quocumque voluerit Rmo episcopo suscipiat, quatinus ad Dei honorem et nostri Ordinis decus et emolumentum, et quae sunt abbatis officia et boni pastoris munus exerceat et faciat. 50.  Praesens generale Capitulum sufficienter informatum de electione sororis Ludovicae de Girona, monasterii nostri Ordinis de Leula in urbe de Perpignan, eam laudat, approbat, ratificat et confirmat, dans ei potestatem assumendi duas iuvenculas novitias ad morandum quamdiu Ordinis nostri habeat abbatem, qui eas investiat et ab eisdem professionem recipiat, iuxta formam et statuta nostri dicti Ordinis, praecipitque omnibus monialibus dicti monasterii de Leula, quatinus eidem abbatissae pareant et humiliter obediant, in omnibus iuxta regulam S. Benedicti ac statuta ipsius Ordinis. * * * 51.  Praesens generale Capitulum ratificat et approbat venditionem cuiusdam domus factam a fratre Marco Tarrerino religioso de Charitate, cuius quidem venditionis forma et tenor in litteris super hac re confectis plenius continentur, quibus praesentes annectuntur. 52.  Visa supplicatione abbatissae monialium monasterii Sanctae Hoyldis Cisterciensis Ordinis, quae devote supplicabant, ut permitteretur ab ipsis fieri festum Praesentationis B. M. in quo decantarent officium Praesentationis eiusdem Virginis eidem Capitulo praesentatum, approbat hanc supplicationem et praedictum officium. 53.  Generale Capitulum ratificat fundationem sex missarum factam a dominis Nicolao, Ioanne et Claudio Pantoret du Bassigny annuatim celebrandarum in monasterio de Clarofonte, Cisterciensis Ordinis, diebus contentis in litteris pro dicta fundatione factis, et qua centum librae turon datae sunt pro supradictis missis celebrandis, vult generale Capitulum ut dictae pecuniae applicentur ad recreationem extraordinariam religiosorum eiusdem conventus, secundum tamen dispositionem abbatis. REHABILITATIONES 54.  Ad instantiam promotoris causarum eiusdem Ordinis, praesens generale Capitulum sororem Claudiam Dorigny, monialem nostri Ordinis de Fervaques, quae suadente diabolo in contagium carnis et puerperio inde secuto, ut eidem relatum est, incidit, tenore praesentium, servata tamen Ordinis disciplina, rehabilitat, et ab omni irregularitatis labe aliisque sententiis et censuris quas ex praemissorum occasione ex nostri Ordinis statutis et diffinitionibus incurrit, misericorditer absolvit, et ad omnes gradus, actus, voces et officia nostri Ordinis, abbatiali etiam dignitate inclusa, restituit, inhibens omnibus praedicti Ordinis personis, ne ei super his aliquid improperare praesumant. 55.  Ad instantiam promotoris causarum Ordinis, praesens generale Capitulum sororem abbatissam monasterii de Insulis, Cisterciensis Ordinis, in Antissiodorensi dioecesi, quae, ut ei relatum est, suadente diabolo in contagium carnis, puerperio inde secuto, etc. ut supra. 56.  Rehabilitatur in praesenti Capitulo frater Franciscus Benoist, religiosus expresse professus monasterii de Prulliaco, dummodo secundum Ordinis disciplinam puniatur. CONTRACTUUM INQUISITIONES ET CONFIRMATIONES 57.  Capitulum generale committit R. abbati de Morimundo ad informandum super commodo vel incommodo cuiusdam contractus initi inter R. patrem abbatem et conventum de Albaripa ex una, et honestum virum Hugonem Leroux mercatorem, et Barbaram uxorem eius ac haeredes eorum ex altera partibus, pro quadam ferma et grangia, quae dicitur Laborde, sicut plenius continetur in litteris quibus nostrae annectuntur, ut facta informatione referat in proximo futuro Capitulo quid super hac re invenerit. 58.  Generale Capitulum committit Rdo patri abbati de Bullione, cum quodam honesto viro religioso, ad inquirendum super commodo vel incommodo quorumdam trium contractuum initorum inter dominum abbatem commendatarium et religiosos monasterii de Valle dulci cum quibusdam honestis viris agricolis nominatis in praedictis contractibus, quibus nostrae annectuntur, et facta informatione, *etc. ut supra*. 59.  Committit generale Capitulum Rdo domino abbati de Morimundo ad informandum super commodo vel incommodo cuiusdam permutationis terrarum contentarum in litteris, super hac re confectis, et quibus nostrae praesentes annectuntur, et facta, *etc. ut supra*. 60.  Rdo abbati domino de Charitate generale Capitulum committit ad inquirendum super commodo vel incommodo quorumdam tractatuum initorum inter abbatem et religiosos de Theoloco ex una, et plurimos honestos viros ex altera partibus, datque eidem domino de Charitate potestatem infirmandi, cassandi, annullandi huiusmodi contractus, si opus fuerit. 61.  Generale Capitulum committit Rdo abbati de Morimundo cum quodam quem voluerit abbate comitatus Burgundiae ad informandum super commodo vel incommodo cuiusdam venditionis aliquorum silvarum, quam praetendit R. abbas de Charitate, videlicet in loco qui dicitur Descheance le sec, videantque R. praedicti abbates contractum inter praefatum abbatem a Charitate ex una, et quosdam nobiles ex altera partibus initum, interimque non permittit praedictum generale Capitulum ut scindantur praefatae silvae, quousque praedictus contractus audito Rdo de Morimundo visus fuerit. 62.  Contractum inter dominum abbatem commendatarium, dominum Claudium Delabaume et religiosos monasterii de Caroloco eiusdem Ordinis Cisterciensi, in dioecesi Bisuntinensi, ex una, et Guillelmum Lauret, presbyterum, et dominum Lauret de Betancourt ex altera partibus, initum et passatum, sicut plenius continetur in eodem contractu cui praesentes annectuntur, praesens generale Capitulum ratificat, confirmat et approbat, dummodo praedictus dominus et Guillelmus et hi qui post tempus ius habebunt, recognoscant actu publico de decennio in decennium abbati et religiosis praefati monasterii sic quod terrae et territorium et … si quae sint in huiusmodi contractu contenta, erunt manus mortuae, quem huiusmodi contractus contraxerint et finitis talibus visis habitum ius ad huiusmodi contractum terrae praedictae redibunt in naturam manus mortuae. 63.  Contractum inter dominum abbatem commendatarium Claudium Delabaume et religiosos monasterii de Caroloco eiusdem Ordinis Cisterciensis, in dioecesi Bisuntinensi, ex una, et Asperum Guérin et Natalem uxorem eius ex altera partibus, initum et passatum, ut continetur in eodem contractu et informationibus super eodem contractu factis, quibus praesentes annectuntur, praesens generale Capitulum approbat, etc. 64.  Contractum inter dominum abbatem commendatarium et religiosos de Longovado, eiusdem Ordinis Cisterciensis, in dioecesi Lingonensi, ex una et honestum virum Ieronimum Toffrin ex altera partibus, initum et passatum, visisque informationibus … etc. approbat, etc. 65.  Abbati de Clarofonte, Ordinis Cisterciensis, in Bisuntinensi dioecesi, cum aliquo religioso honesto, praesens generale Capitulum committit, quatinus diligenter inquirat super contractu inter dominum abbatem commendatarium monasterii de Caroloco et conventum eiusdem Ordinis, ex una, et honorabiles viros Guillemum [Guillelmum] Rechardot, Vincentium Aurel, Iohannem Dufour et Petrum Pelletier ex altera partibus, super certa quantitate lignorum et nemoris sita in maiori silva dicti monasterii de Caroloco continente centum et viginti iugera terrae, prout plenius continetur … etc. referet in proximo futuro Capitulo generali. 66.  Abbati de Clarofonte committit generale Capitulum ut informet super commodo vel incommodo contractus initi inter dominum abbatem commendatarium de Caroloco et conventum eiusdem monasterii, assumpto secum religioso honesto, ex una, et Simonem Regnault de Neubourg ex altera partibus, super certa quantitate terrae tam in nemore quam in silva sita in territorio de Mirialliers in loco dicto La Collouvelle, continente circiter viginti quatuor iugera terrae, prout plenius … etc. referat, etc. 67.  Ad supplicationem abbatissae et monialium monasterii B. M. de Loco Dei, Cisterciensis Ordinis, in Aeduensi dioecesi, praesens generale Capitulum eas omnes et singulas absolvit et liberat a iuramento per easdem praestito super quodam contractu amplius mentionato in dicta supplicatione et litteris, quibus praesentes annectuntur. 68.  Abbatibus de Leoncello et de Valle crescenti, aut prioribus eorumdem, aut eorum cuilibet in solidum, eiusdem Ordinis, praesens generale Capitulum committit, quatinus diligenter informent seu eorum quilibet informet super commodo vel incommodo contractuum initorum, prout continetur in supplicatione, cui praesentes annectuntur, et monasterio de Bonavalle, eiusdem Ordinis, in Viennensi dioecesi, et proximo generali Capitulo fideliter referant. 69.  Abbati de Marciliaco, eiusdem Cisterciensis Ordinis, in dioecesi Aeduensi, praesens generale Capitulum committit, quatinus diligenter inquiret et informet de commodo vel incommodo contractuum, quibus praesentes annectuntur pro monasterio de Fonteneto, et proximo generali Capitulo fideliter referat. 70.  Eidem abbati praesens generale Capitulum committit, quatinus diligenter inquirat et informet super commodo vel incommodo duorum contractuum initorum inter dominum abbatem commendatarium de Fonteneto et conventum eiusdem ex una, et discretum virum magistrum Guillelmum Drouinot pro franchesia omnium bonorum suorum sitorum in finagio Sancti Remigii et aliorum locorum subditorum iustitiae dicti Fontaneti, et alterius inter Renatum Rochet, Iohannem Rochet iuniorem pro franchesia eorum omnium quae possident in finagio Sancti Remigii in iustitia dicti monasterii Fontaneti, ex altera partibus, prout plenius, etc. et utrumque illorum contratuum [contractum] infirmet aut confirmet, prout iuris viderit esse et rationis. 71.  Abbatibus de Caladia et Insula, eiusdem Ordinis, et cuilibet in solidum, praesens generale Capitulum committit, dans eis potestatem, auctoritatem et mandatum speciale inquirendi et diligenter informandi super commodo vel incommodo cuiusdam contractus initi et transacti inter abbatem et conventum monasterii de Castillione, in Virdunensi dioecesi, ex una, et nobilem virum Fridericum de La Fontaine, receptorem oppidi de Mervilla, ex altera partibus, super quadam permutatione cuiusdam domus et certis haereditatibus pro amplioribus declaratis in dicto contractu, cui praesentes annectuntur, et quod de ea re comperuerit, fideliter referat in proximo generali Capitulo. 72.  Contractum initum et transactum inter abbatem et conventum monasterii de Albaripa, Ordinis Cisterciensis, in Lingonensi dioecesi, ex una, et nobilem et scientificum virum magistrum Guillelmum Remond, consiliarium Parlamenti Divionensis, ex altera partibus, super quadam domo et quibusdam hortis et aliis pertinentiis ipsius domus, Divione sitis, ut specialius continetur in litteris desuper factis, quibus, *etc.* approbat, *etc.* 73.  Capitulum generale committit R. P. abbatem de Caladia et priorem monasterii de Recluso, ad inquirendum et informandum super commodo vel incommodo cuiusdam initi contractus inter illustr. dominum Carolum de Luxembourg et R. P. et conventum monasterii de Pietate Dei, Cisterciensis Ordinis, super quodam … cuiusdam firmae seu grangiae amortisationem, pertinentis ad dictos abbatem et conventum, cum alia grangia non amortisata pertinente ad illustr. dominum de Luxembourg, ea tamen conditione, quod antequam fiat huiusmodi informatio, sese obligabit dictus dominus de Luxembourg, quod faciet amortisare dictam grangiam, quam per praedictum contractum tradit dicto abbati et conventui. Et praedicti commissarii referent ad Capitulum generale. 74.  Praesens generale Capitulum sufficienter informatum et certificatum de diligentia per R. P. Abbatem Iohannem de Valcellis, in Cameracensi dioecesi, in visitandis monasteriis Ordinis sibi commissis per commissarios, a praecedenti seu a praecedentibus Capitulis sibi concessis ; idcirco praesens generale Capitulum dictam commissionem continuat, confirmat et renovat, monetque dictum R. abbatem, ut quoties opportunum et expediens viderit, ad dictae suae commissionis executionem procedat. 75.  Visa supplicatione praesentata Capitulo generali ex parte collegii S. Bernardi Parisiensis, cui praesentes annectuntur, annuit, permittit et concedit praesens generale Capitulum, ut locus ille qui dicitur Le Verger pertinens ad dictum collegium permutetur per venditionem eiusdem loci cum alio aliquo loco seu terra seu censa aut in ferma, quae possit teneri et retineri in fundo. 76.  Capitulum generale debite certificatum per informationes factas super quodam contractu iam diu inito inter bonae memoriae defunctum Rmum Ludovicum de Bessey abbatem et religiosos monasterii de Cistercio ex una, et dominum Godefridum Chenoyer etiam nuper defunctum, et magistrum Vinerot, advocatum in Parlamento Divionensi ; visa etiam supplicatione dominae Guillelmae Bolart uxoris praedicti defuncti Godefridi, qua supplicabat praedictum contractum confirmari, quo quidem contractu datur in emphiteosi praedicto Godefrido et eius haeredibus quaedam silvae portio nominata Silva d’Ouge praedictis, praesens Capitulum ratificat, *etc.* IUDICES 77.  Anno Domini 1565, die 24 mensis maii comparuit personaliter in diffinitorio Capituli generalis Cisterciensis frater Antonius Pavizza religiosus monasterii Stafardae, qui interrogatus a domino de Claravalle abbate nomine totius Capituli ibidem congregati, an scripsisset litteras ad Rmum et illustr. cardinalem Ztrocy, aut etiam eiusdem cardinalis negotiorum gestores, idem Pavizza respondit, quod sic. Interrogatus iterum an per easdem litteras significasset dictis domino cardinali Rmo aut eius negotiorum gestoribus, quod institutio prioris Stafardae spectaret ad dictum Rmum quodque ad eumdem Rmum spectarent bona mobilia fratris Leonardi Racée, prioris Stafardae nuper defuncti ? Respondit idem Pavizza quod non. Quo facto ostensae sunt ei litterae missivae scriptae ad eumdem Rmum et eiusdem negotiorum gestores, quas ipse recognovit et affirmavit se scripsisse, quibus per promotorem perlectis, manifestum fuit omnibus praesentibus dicti Capituli, dictum Antonium Pavizzam mentitum impudenter fuisse, ut amplius in dictis litteris continetur. In quorum omnium fidem et testimonium nos subscripti notarii abbates eiusdem Capituli has praesentes propria manu subsignavimus. 78.  Audita relatione quarumdam informationum contra fratrem Antonium Pavizzam religiosum de Stafarda factarum per R. abbatem de Caladia ad hoc specialiter a generali Capitulo deputatum ; visis quibusdam litteris per dictum Pavizzam scriptis et recognitis, auditis etiam responsionibus dicti Pavizzae per eumdem factis ad interrogationes eidem factas per R. patrem abbatem de Claravalle, auditoque fratre Bartholomeo Decena, religioso dicti monasterii de Stafarda ad dictum Capitulum per priorem et conventum dicti monasterii Stafardae specialiter destinato contra dictum Pavizzam, Capitulum generale audito Ordinis generali promotore, committit dominos priores de Casanova et de Ripalta respective ad instruendum et perficiendum processum dicto Antonio Pavizzae, atque amplius informandum, si opus fuerit, contra dictum Pavizzam, quem interim dictum generale Capitulum suspendit ab omni officio et administratione, quam hactenus habuit in hoc Ordine, inhibens illi sub poena convicti, ne iam habita officia exerceat aut habenda recipiat usque ad finem processus, dictum Pavizzam ad monasterium de Laucedio remittens, et ibidem sub obedientia prioris dicti monasterii vivat. Iniungitque Capitulum generale priori et conventui dicti monasterii de Stafarda, ut pro victu et vestitu, pendente processu, dent dicto Pavizzae octoginta libr. turon., idque quoadusque aliter fuerit ordinatum per supradictos priores commissarios, vel R. abbatem de Morimundo. Mandat igitur dictum Capitulum dictis prioribus commissariis, ut cum summa diligentia dictum processum instruant et perficiant usque ad pronuntiationem sententiae exclusive, quam reservat dictum Capitulum commissariis generalibus dicti Capituli, aut duobus ex illis. Item, iniungit idem Capitulum priori de Laucedio, ut dictum Pavizzam in dicto monasterio de Laucedio recipiat sub poenis et censuris Ordinis. 79.  Visis processibus factis adversus sororem Carolam De Rocourt, abbatissam de Virgulto, in dioecesi Cameracensi, Cisterciensis Ordinis, per Rdum abbatem de Valcellis eiusdem Ordinis, et officialem Rmi in Christo patris domini Atrebatensis episcopi, a Sede Apostolica delegatum, sententiis per eosdem latis super dictis processibus, appellatione interposita per dictam abbatissam a sententia domini Antonii de Mouchi, s. th. pr., iudicis ab eadem Sede Apostolica delegati, qua quidem declaravit bene quidem appellatum per dictam abbatissam a dicto domino officiali, et ab eodem male iudicatum, quaque confirmavit sententiam dicti Rdi a Valcellis, partibus cum dictis processibus ad Capitulum generale dicti Ordinis remissis. Praesens generale Capitulum committit abbatem de Valle clara dicti Ordinis et priorem monasterii de Recluso eiusdem Ordinis, datque illis potestatem et cuilibet eorum in solidum, audiendi partes, et si opus sit, ampliores informationes faciendi, et totum processum instruendi. Quantum vero ad sententiam diffinitivam dicti processus, dictis abbati et priori simul committit et concedit auctoritatem dictum processum diffiniendi, et debito fine terminandi. 80.  Audita requisitione prioris et conventus de Recluso adversus priorem et conventum de Barbello, super petitione summae octoginta librarum turon., quam dicti prior et conventus de Recluso requirebant sibi persolvi a dictis priore et conventu de Barbello pro pensione unius anni cuiusdam religiosi dicti monasterii de Barbello in dictum monasterium de Recluso transmissi auctoritate et ordinatione Rdi D. abbatis de Morimundo, et viso quodam libello per Franciscum de Normanvilla in hac causa promotorem exhibito, per priorem dicti monasterii de Barbello subsignato, rectas causas et rationes continente, quibus dictus prior asserebat et defendebat dictum conventum de Barbello non teneri ad solutionem dictae summae, et omnibus considerandis consideratis, praesens generale Capitulum statuit, diffinit et ordinat quod dicti prior et conventus de Barbello intra quindecim dies post praesentium significationem docebunt de quittantia data dictae summae per dictos priorem et conventum de Recluso, aut eorumdem procuratorem ad hoc specialiter deputatum, alioquin dictis quindecim diebus elapsis, dicti prior et conventus de Barbello compellantur per dictum Rdum abbatem de Morimundo, quem ad hoc idem Capitulum specialiter committit, ad persolutionem dictae summae realiter et cum effectu dictis priori et conventui de Recluso faciendam. Mandat igitur dictum Capitulum omnibus presbyteris dicti Ordinis, quatinus has praesentes dictis priori et capitulo de Barbello significent. SUFFRAGIA 81.  Illustrissimo ac Reverendissimo domino cardinali Morono, nostri Cisterciensis Ordinis protectori apud Sanctam Sedem Apostolicam vigilantissimo, Diffinitores Capituli generalis eiusdem Ordinis, sinceram in Domino charitatem et sanctae devotionis suffragium. Cumque divinae legis testimonio pro omnibus … *etc. ut in forma consueta*. 82.  Similes litterae sunt expeditae pro Rmo cardinali Romano. 83.  Similes expeditae sunt litterae pro Rmo cardinali Palioto. 84.  Similes expeditae sunt litterae pro Rmo episcopo de Bayneces, Sanctae Sedis Apostolicae Datario. EXCUSATIONES ABBATUM 85.  Abbates de Firmitate, de Vaucellis, de Bullencuria, de Clarofonte, de Villari, de Camberone in Hannonia, de Alna, de Molinis, de Aureavalle, de Caricampo, de Claromarisco, de S. Ambrosio Mediolanensi, de Belloprato in Lotharingia, de Stamedio, abbates Hispani, prior de Directa valle, prior de Roseriis, magister regens collegii S. Bernardi. COMMISSIONES 86.  Nos, Diffinitores … *etc.* et est talis : Salus redemptarum … *etc. ut anno* 1557, *n°* 40 … abbatum s. th. professorum, Hieronimi de Claravalle, Iohannis de Morimundo, Bernardi de Caladia, Desiderii de Insula, Guidonis de Valle clara, Lingonensis, Virdunensis, Tullensis, Laudunensis dioecesis respective, ipsis et cuilibet eorum in solidum committit, ac plenariam dat potestatem et auctoritatem visitandi et reformandi omnia et singula utriusque sexus dicti Cisterciensis Ordinis monasteria existentia et sita tam intra hoc christianissimum Galliae regnum, et omnia christianissimi regis Galliae dominia quam extra, scilicet in universa Italia, in omnibus regnis et insulis Hispaniae, Portugalliae, in utraque Germania et Austria, et adiacentibus regionibus, ac in regnis Hungariae, Bohemiae, Poloniae, Daciae, in Suevia, Sabaudia, Pedemonte, Lotharingia, Flandria, Brabantia, Hollandia, Zelandia, et in omnibus adiacentibus provinciis ad catholicum regem pertinentibus, necnon in Leodio, et in omnibus omnino locis et dominiis christiani orbis. Ibidemque puniendi … *etc. ut in diffinit. supra allegata*. Praesentibus usque ad proximum sequens Capitulum in suo vigore duraturis. Unicuique reverendissimorum abbatum data est particulariter commissio secundum formam et tenorem supradictae commissionis. 87.  Similis commissio data est Rdo abbati a Charitate, magistro nostro Nicolao Cotton sibi adiuvante solum in comitatu Burgundiae. 88.  Eadem data est commissio abbatibus S. M. de Tamares et de Sissa, in Portugallia solum. 89.  Similis data est abbatibus de Populeto et de Sanctis Crucibus, in regnis et principatibus Hispaniae, Cataloniae, Arragoniae, Valentiae, Navarrae, et in ceteris adiacentibus provinciis ad regem catholicum pertinentibus, adiuncta sequenti hac clausula : Verum attendens generale Capitulum ad commissiones illis nuper, Capitulo non sedente, datas pro visitatione et reformatione monasteriorum Ordinis in regnis supradictis, vult idem generale Capitulum eas vim et posse, quae in praefatis commissionibus illis commissis continetur, licet haec non habeantur expresse. Praesentibus usque ad Capitulum sequens generale, vel specialem revocationem Rrum patrum qui illis praefatas commissiones dederunt, duraturis. 90.  Similis commissio data est Reverendis patribus domino Dionisio de Lacheronibus de praesenti abbati de Misericordia, in Mutinensi dioecesi, in Patrimonio Ecclesiae romanae, Tuscia, regnis Neapolitano et Siciliae. Domino Martiali de Risys de praesenti abbati S. Ambrosii Maioris Mediolanensis, in partibus Lombardiae, dominatus Venetorum, ducatus Ferrariensis, status inclitae civitatis Genuensis et terris Vallistellinae, durata et non revocanda, nisi auctoritate Capituli generalis, aut trium ex generalibus ipsius commissariis. 91.  Eadem commissio data est Rdis abbatibus Wolgango abbati Aulae regiae prope Pragam, Iacobo abbati monasterii Grissoviis, Antonio abbati monasterii Zeldicensis, in Bohemia, Hungaria et Polonia. 92.  Eadem data est Rdis abbatibus de Veteri monte et de Himmerode, in dominiis trium archiepiscoporum sacri imperii Electorum et dominiis Cleviae et Gueldriae. 93.  Eadem data est Rdis abbatibus de Salem et Caesariensi, cum potestate substituendi personam Ordinis capacem in locis in quibus non erit illis facilis accessus, in Bavaria, comitatu Tirolii, dominio comitis Palatini, et illustr. dominorum Saxoniae et adiacentibus provinciis. SINDICATUS SEU PROCURATORIUM 94.  Communis nostrae unitatis simplicitas tantis enim est exposita periculis et assuetis destituta auxiliis et subsidiis, ut nisi provido cautum fuerit remedio, ad interitum res nostrae publicae privataeque inclinare videantur. Quocirca praesens generale Capitulum fratrem Arnelardum Martre, religiosum de Bonofonte, Ordinis Cisterciensis, de cuius zelo, experientia, ac morum probitate confidit, promotorem et sindicum Ordinis Cisterciensis nominat, creat, instituit et ordinatin [ordinatio] ressortu Parlamentorum Tholosani et Burdegalensis, illique dat auctoritatem et potestatem omnes et singulas causas in universis litibus, querelis, controversiis motis aut movendis contra quascumque personas ecclesiasticas vel saeculares cuiuscumque dignitatis aut gradus existant, sive in Ordine sive extra nostrum Ordinem Cisterciensem, coram quibuscumque iudicibus tam ecclesiasticis quam saecularibus, ordinariis et non ordinariis, et aliis quibuscumque in quocumque foro praesidentibus, necnon in querelis *etc. ut in forma consueta*. 95.  Similis sindicatus datus est Rdis abbatibus de Populeto et de Sanctis Crucibus cum potestate substituendi religiosum virum fratrem Martinum de Marquino, vel alias capaces Ordinis personas, qui similem vel limitatam habeant potestatem, prout negotiorum difficultas et locorum distantia exiget, necnon cum potestate substituendi unum vel plures procuratores ad lites tantum. 96.  Similis pro dominis de Villari et de Alna, cuilibet in solidum, cum potestate substituendi alium Ordinis abbatem in Brabantia, Hannonia, Namurco, Hollandia, Zelandia et adiacentibus provinciis. 97.  Similis pro abbate de Dunis in comitatu Flandriae, ac potestate substituendi ut supra. 98.  Similis pro abbate de Valcellis in provincia Cameracensi ; et pro abbate de Veterimonte in Germania. 99.  Similis pro abbate de Misericordia et de S. Ambrosio Maioris Mediolanensis, in partibus Italiae. LITTERAE MISSIVAE 100.  Post humillima beatorum pedum oscula. — Beatissime pater, dici non potest quanto cum dolore nos hic ex omnibus fere Europae partibus congregati, contulerimus inter nos memoriam periculosae tempestatis, quae per universum orbem sanctam Dei Ecclesiam tandem exagitat. Nam hic Ordo noster sanctissimorum romanorum Pontificum prudentia et benignitate quondam felix tantum accepit plerisque in locis diminutionem per atrocissimas horum temporum iniurias, ut magnus monasteriorum frequentissimorum numerus nostrae propagini decesserit, quorum opes et aedificia amplissima impiae factioni Lutheranae vel Calvinianae accesserunt. Haec strages, Beatissime Pater, licet peccatis nostris accepta ferenda sit, animos tamen nostros gravi moerore affecit, quia videmus sanctuaria Domini ab adversariis occupata, et non tantum a Cisterciensi ratione, sed ab ipso etiam Christo et eius Ecclesia, atque adeo a Sancta Apostolica Sede defecisse. Nec sit satis sectarum perversitate affligebamur, Beatissime Pater, nisi etiam ab importunis, qui eidem Sanctae Sedi per obreptiones illudunt alia nobis accederent damna, quorum etiam pro nostro, quorum communem cupiditatem factum est, ut rescriptum de unienda nostra abbatia de Valcellis in dioecesi Cameracensi cum ipso Cameracensi episcopatu concessum sit. Qua de re apud Beatitudinem vestram agere cogimur, estque causa in amplissimo foro Sedis Apostolicae instructa, quam adultam atque fere vergentem speramus, et quae iam iam e vestrae Sanctitatis consilio manare debeat, hac in re dici non potest quam periculosum exemplum consistat, quod hac ratione a suo Ordine antiquissimum nostrum monasterium avertatur, fietque alieni iuris et dispari domino dominationi subiicitur antiqua domus, quae nostra recenti constitutione, sed ex ipsa sua prima origine in divi Bernardi eiusque successores posita fuerat, atque, Beatissime Pater, legibus canonicis uniones etiam antiquae nullius momenti esse iubentur, nisi quae causa cognita factae sint. Estque ius hoc non tantum regula romanae Cancellariae irrogatum, sed et sanctissimo Concilio Tridentino repetitum et amplificatum, quod tamen in unione ista servatum non sit, ubi causa non diximus … quorum tamen plurimum intulerat, audiri enim humiliter petimus, facile probari eam de qua agimus unionem per importunitatem et obreptionem obtentam fuisse. Nam ut cetera omittamus, expositum est, quod vectigal annuum Cameracensis episcopatus sumptui episcopalis familiae non sufficeret, cum liquido hic constet, et res sit apud Cameracenses manifestaria, quod obventio annua Cameracensis episcopatus pensitat episcopo numerum sex millia, quae summa quantumvis liberali episcopi sufficere possit, accessit enim magnos fructus ad proventum episcopi Cameracensis, quod creatis novis episcopatibus factus est archiepiscopatus, qua de re tantum abest ut quidquam ex redditu illius destructum sit per novas illas creationes, ut etiam ex iurisdictione ampliores fructus consequatur. Necesse igitur non fuit propter inopiam illi adducere Valcelliensem nostram abbatiam, cuius dos est ad octo millia aureorum a piis conditoribus et conditione constituta, ut nostris legibus et iure nostro regeretur. Est igitur vestrae Sanctitatis et pietatis, Sanctissime Pater, ut iam unionem revocet et irritam esse iubeat, quod per Deum optimum maximum supplices rogamus et obsecramus, nos litium inexpertes, ad causarum anfractus parum instructi, et rerum urbanarum et forensium plane rudes e S. V. maxime in hac nostra solitudine, cum adhuc per mortem fr. Ludovici Cisterciensis abbatis optimo praesule et pastore caremus, a sola S. V. pendimus aequitate, quae non patietur nos in tam bona causa per adversariorum potentiam vinci et opprimi, sed nostrae inopiae et simplicitati per suam toto in orbe celebratam iustitiam volet esse consultum, quam Dominus iustus suae sanctae Ecclesiae diu incolumem conservare dignetur, et tandem in suam sanctam civitatem transferre. — Humillimi servitores et perpetui oratores, abbates Cisterciensis Ordinis apud Cistercium in generali Capitulo congregati. 101.  [Ad Caesaream Maiestatem] Nobis hic in Christo omnibus ex Europae partibus congregatis ex sua quisque provincia nuntiant varios motus et calamitates, quibus tam universa res christiana nuper est percussa, tum vero nostri Ordinis ratio et compago afflicta per monstrorum iniurias et Ecclesiae christianae seditiones. Itaque tum recta ratione nobis constat post annos proximos quadraginta factionem Lutherianam vel Calvinianam a ditione nostra avertisse nostrorum monasteriorum frequentissimorum bona parte, ita ut ex ingenti illo numero ad quem nostri Ordinis propago felicissimam accrestionem [accessionem] fecerat, per annos quingentos, tam paucis diebus iam fere sexta pars perierit, et non tantum a nobis sed a Dei Ecclesia et ab ipso Christo sit avulsa, atqui haec utrumque ferenda sunt, accepta nimirum ab hostibus, a quibus nihil nisi hostile expectemus nisi ut Ecclesiae ipsius familiares et domestici hostilem in nos iniuriam tulent et augeant. Nuper enim R. D. Cameracensis episcopus, cum inhiaret doti monasterii Valcellensis in Cameracensi provincia, id monasterium, quod ea conditione conditum erat, ut iure nostro regeretur, a nostro canone avertit, et a Summo Pontifice per importunitatem impetravit, ut id monasterium, cuius dos est ad aureorum numerum fere octo millia, episcopatui Cameracensi adiiceretur et uniretur, non tantum nobis, sed illius loci abbate et conventu inauditis et indefensis, quorum defensio ad imperialem vestram Maiestatem pertinet, non tantum iure privato Burgundiorum principe, cuius est huius frequentissimi coenobii amplissima dotatio, sed et iure publico, quod in Cameracensi territorio quod Caesarei iuris est, illud ipsum monasterium sit constructum ; huic porro unioni ius ecclesiasticum repugnat, prohibet enim ne uniones ratae sint, nisi quae causa cognita sint addictae, quod ius non tantum in foro romano est receptum per legem Cancellariae, sed etiam Concilio Tridentino est secus irrogatum, ut olim in Constantiensi fuerat decretum. His omnibus legibus ecclesiasticis spretis, ipse R. D. Cameracensis episcopus in romana Curia per importunitatem adeptus est, ut prima fundatio piorum principum inadvertatur (ut antiqua ea domus, quae hactenus fuerat frequentissima schola pietatis, et quae in illis partibus solam habemus sub V. M. imperio, ex qua pateretur fere, qui in Belgicis et Celticis monasteriis depravatis corrupta, in statum meliorem restituerunt, alieno dominio cedat suis opibus et gloria spolianda, quae postea cessura sit alieno titulo a suo Ordine distracta, cui condita est et recepta) id vero minime V. M. fieri potest cum maxime extraordinaria ipsa concessio per obreptionem facta sit, quod suggesserit summo Pontifici R. D. Cameracensis episcopus, se inopia urgeri propter novas constitutiones in Belgio creationes, e quibus acceptam iacturam hoc nostro detrimento sarciri postulavit. Et vero non tantum abest, constet ut contra certum sit per novas constitutiones illius proventui multum accressisse [accessisse], qui nempe factus sit archiepiscopus, et cuius iurisdictioni ecclesiasticae universa ea provincia cesserit, et ultra illam accressionem [accessionem] supra aureorum numerum sex millia percipiat ex suo episcopatu. Hac de re igitur causam agere cogamur apud Sedem Apostolicam, ubi forte impedierit adversariorum potentia, ne nostrae causae iustitia eluceret, nisi vestrae Maiestatis auctoritate commendaretur, cui maxime convenit ecclesiasticos protegere, hos praecipue quorum sic humilis est conditio, ut potentum vim repellere non possint. Confidimus autem multum non quibus in tam iusta causa, si tam V. M. suffragari dignabitur vinci posse, cum apud tantae sanctitatis iudicem lis tractetur. Eum igitur per testem Christum supplices obtestamur et obsecramus, ne in actione tam aequa nos negligat, sed cor nostrum in tutelam et fidem recipiat, ne per potentiam qua plus valent adversarii ea a nobis abdicetur. Hoc nudo negotio permaxima sua auctoritate efficere et dignitate potest, si ad oratores suos, qui Romae sunt, apud sanctum Pontificem scribere placeat, ut causam nostram agnoscere velint et eius fieri adstipulatores et auditores, qua de re sententiam ad ipsum Pontificem summum pro sua benignitate rescribere quamvis pauca velit, et esse confectam speremus, ut ad nos tamquam postliminium nostrum monasterium redeat. Nos vero hac spe ad Christum vota perpetua pro sua salute et divina eius familia suspiciemus. 102. *Alia epistola de eodem argumento et eisdem fere verbis, ad quemdam principem cuius non citatur nomen.* 103. *Item, alia similis epistola ad alium directa.* 104.  Iam tertius praeteriit annus, illustrissime simul et reverende Domine, quod Capitulum nostrum generale elegerat nostrates aliquot abbates, illosque constituerat commissarios ad invisendas atque etiam reformandas abbatias nostri Ordinis sitas in Hispaniarum regnis, apprimeque illas quae sunt in Portugalliae regno, verum cum iam in … essent obeundae id genus provinciae, fuerunt addicti imperio suae Sanctitatis se conferre Tridentinum ad sacrum generale Concilium illic palam convocatum, cui cum tamdiu interfuissent, tandem visitarunt aliquot monasteria eiusdem Cisterciensis Ordinis in Italia sita, et sperabamus post eorum ad has partes reditum, celebrato tamen hoc generali Capitulo illos se accinturos itineri ad ipsas Hispanias, atque adeo ad perlocutum Portugalliae regnum. Sed mors inopinata felicis memoriae Rmi generalis nostri superveniens, non permisit illos abbates ad hoc munus deputatos se in praesentiarum subtrahere ab hoc Franciae regno, donec electio successoris illius a sua Sanctitate foret confirmata, cuius quidem confirmationem in dies expectamus. Ne tamen visitationem reformationemque ipsorum monasteriorum diutius remoremur, interim dum alii mitti possint, commisimus duos vestri regni abbates, nempe dominum Franciscum abbatem S. M. de Tamares, et dominum Petrum abbatem S. M. de Sissa, visitaturos reformaturosque dicta monasteria, vestram illam Reverentiam cum omni reverentia et humilitate supplicantes, quatinus dignetur illis praestare auxilium et favorem in talibus … id quod res facilius impetrare ab ea speramus, quod fama et rumore publico in toto christianissimo sparso cognitum intime esse affectum, honore divino et omni rei ipsum concurrenti, maxime huic sacro nostro Ordinis Cisterciensi, certo nobis persuadentes, quod si sua Dominatio illustrissima reverendissimaque dignetur assistere atque adesse, sua maxima auctoritate eisdem abbatibus paucis diebus monasteria ipsius Ordinis sita in dicto regno resument suum splendorem pristinum, atque adeo istic restituetur disciplima [disciplina] monastica et observantia antiqua. Interim haec Cisterciensis synodus et quae ab ea dependent obnixe deprecabuntur optimum maximum Redemptorem nostrum, ut dignetur ad multos annos conservare suam Excellentiam in sanitate perfecta, cum maxima prosperitate incolumem, et tandem illi praestare iustorum mercedem in coelestibus tabernaculis. 105.  Charissima nobis in Christo. Non possumus non magnopere laudare ac approbare oppositionem quam intermisisti contra auctoritatem domini episcopi vestrae dioecesis, qui contra privilegia a Summis Pontificibus nostro Ordini concessa et auctoritate sanctae Synodi Tridentinae confirmata, in primisque quoad exemptionum et libertatum Ordinum qui habent generalem et generale Capitulum, velut ab antiquo Cisterciensis noster Ordo habere dignoscitur, non veritus visitare monasterium tuum, attentare ac etiam corrigere personas regulares in eo degentes. Quare te obnixe in Domino exhortamur, quatinus in re tam sancta perseveres, nec permittas monasterium tuum visitari, nisi a vicariis et superioribus Ordinis nostri. Precamur autem aliquot nostrates abbates illic brevi ituros. Interea tamen scribimus ad vicarios qui sunt in ilis regionibus, ne intermittant visitationes solitas, tibique praestent auxilium et favorem quam maximum poterint. Te autem valemus exhortatam, quatinus te ac tuae religiosae vivatis iuxta sanctam nostram regulam et votum a vobis emissum, ut qui vobis detrectant, cogantur glorificare Deum ex vestris operibus bonis et sancta conversatione. Ille vos omnes conservet in sua sancta gratia, nostri memores in vestris sanctis precibus. 106.  Charissima in Christo filia. Magnopere laudamus zelum quem geris erga sanctam religionem nostram, et ad perseverantiam iurisdictionis et libertatum Ordinis nostri, et ne tibi desit patrum Ordinis auxilium, scripsimus ad vicarios deputatos vestrae regionis de Populeto et Sanctarum Crucium abbates, ut eo negotio de quo nos tuis litteris admonuisti, tibi adsint, curentque diligenter visitare tuum monasterium, et quantum opus erit reformare. Quoad vero electionem tuam et sanctimonialium numerum, quem augeri cupis, mittitur ad te Capituli generalis concessio. Vicarii autem providebunt vobis de patre confessore, et ceteris quibus opus erit ; obsecramus autem vos, ut tam religiose versemini in vocatione, ad quam estis vocatae, ut qui vos perturbant, non habeant occasionem conquerendi de tua et tuarum conversatione. Dominus vos conservet in sua sancta gratia, nostri memores in sanctis vestris precibus. 107.  Charissimi in Christo. Non sine magna molestia et gravi dolore intelligimus, esse aliquos qui contra Ordinis nostri libertates singulares personas ipsius corrigere attentant, quamvis non sint ipsius Ordinis professae. Qua in re non tantum sacris canonibus, sed et sanctae Tridentinae Synodo adversant. Quapropter ut vestram diligentiam, qui nos monitos esse voluistis, laudamus, sic dedimus operam, ut in partibus vestris nominarentur vicarii a nostro generali Capitulo, qui omnia utriusque sexus monasteria visitarent, ne forte sint in quibusdam aliqui dissoluti et insolentes, quorum scandalo excitati existimant, qui non sint nostrae professionis, sibi licere, quod per nos negligitur. Vestrum itaque erunt partes, ita religiose vivere, ut talibus tollatis omnem occasionem vos molestandi. Qui vos visitabunt, vobis auxiliabuntur pro sua virili, et consolabuntur. Dominus vos conservet in sua sancta gratia, nostri memores in vestris precibus. 108.  Charissimi in Christo ac Rmi patres. Aegre admodum nec sine gravi molestia intelleximus plures dominos episcopos … aliosque saeculares sibi assumere auctoritatem visitandi monasteria Ordinis nostri, atque ipsorum regulares personas corrigendi, atque magis quo scimus certo illos non ignorare hunc nostrum Ordinem per Summos Pontifices specialiter legibus solutum, atque adeo sub eorum iurisdictione non comprehensum, quod et sancta oecumenica Synodus Tridentina sua auctoritate confirmavit. Nobis itaque visum est, ut huic malo aliquid tandem remedium apponamus. Interim dum electio Rmi D. N. Cistercii fuerit confirmata, et ipse seu aliquis quatuor primorum patrum possit illud ire, constituimus commissarios ad visitandum et reformandum vestra monasteria, iuxta decretum Concilii Tridentini, et ad id peragendum expedivimus commissionem, quam ad vos mittimus, una cum litteris ad Illustr. et Rmum dominum cardinalem Portugalliae, quibus suam Dominationem obnixe deprecamur, quatinus in re tam sancta dignetur vobis praestare auxilium, favorem et consilium opportunum. Speramus etiam dominum Vaccarensem vobis non defuturum. Tandem vobis commendamus ex animo duos nostri monasterii de Alcobatia monachos, qui ad nos pervenerunt, quatinus non permittatis illos aliquid incommodi recipere ex illa sua ad nos peregrinatione, cum etiam deprecatos vos velimus ut quamcitissime fieri poterit, visitetis omnia monasteria vestra, regnantes ad illa antiquam disciplinam et observantiam monasticam iuxta regulam S. P. N. Benedicti et antiquas Ordinis nostri diffinitiones. Interim vos Deo optimo maximo commendantes cupimus vestrarum precum participes fieri. 109.  Madame de Pogliole. Ayant entendu par notre procureur général le bon traittement [traitement] que feu de bonne mémoire Monsieur notre Révérendissime a receu de vous, et de quelle affection et vous et votre compagnie se sont comportés à lui faire service, nous n’avons pu mieux faire que de vous en remercier de toute notre affection, et vous faire entendre qu’en toutes les choses que cette compagnie en général et tous les pères en particulier vous pourront favoriser, ils le feront de très bon cœur, vous priant au reste à continuer de vivre de la façon qu’il nous a été rapporté par notre dit procureur, en quoi faisant Dieu sera servy et honoré, et si donnerez contentement à ceux auxquels Dieu a commis la charge tant de vous que de votre petit troupeau, aux prières duquel et aux votres cette compagnie désire être recommandée. — Donné en notre définitoire ce 21e jour de may 1565. Les biens votres Définiteurs et abbés faisant le Chapitre général de Cîteaux. 110.  Nos, Diffinitores Capituli generalis … *etc.* et est talis : Communis nostrae unitatis simplicitas tantis autem exposita est periculis et assuetis destituta subsidiis, ut nisi provide ante maiorem ruinam cautum fuerit remedio, ad interitum res nostrae publicae, privataeque inclinare videantur. Quocirca praesens generale Capitulum fratrem Nicolaum Boucherat, priorem monasterii de Recluso, de cuius zelo et experientia, morum probitate, ac in rebus agendis singulari providentia, confidit, procuratorem et sindicum, ac totius Ordinis procuratorem nominat, creat, instituit et ordinat. Omnesque alios dicti Ordinis sindicos et procuratores per provincias, etiam in Curia romana ac partibus Italiae constitutos, sub eiusdem fratris Nicolai auctoritate constituit, illique dat auctoritatem, *etc. ut in forma consueta*. * * * 111.  Cum propter agendorum multiplicitatem … *etc. ut in anno* 1517, *n°* 72. 